آذربایجان پرزیدنتی ایلهام علی‌یئو ایله ارمنیستان پرزیدنتی سرژ سارکیسیان سوئیس‌ین ژنو شهرینده بوگون بیر آرایا گلیر.
ارمنیستان جمهورباشقانلیغی طرفین‌دن وئریلن آچیقلامایا گؤره، گؤروشمه آوروپا گوونلیک و امکداش‌لیق تشکیلاتی مینسک قروپو ائش باشقانی اؤلکه‌لر تشبوثو ایله باش توتا‌جاق.
گؤروشمه‌ده داغ‌لیق قاراباغ پروبلئمی مذاکیره اولونا‌جاق.
داغ‌لیق قاراباغ، حقوقا آذربایجان سرحدلری داخیلینده اولان، آنجاق فعلا ارمنیستان طرفین‌دن ایشغال ائدیلمیش اولان بیر بؤلگه. بورادا یاشایان آذربایجان‌لی‌لارین هامی‌سی یا اؤلدورولدو، یا دا کؤچه مجبور ائدیلدی. بو اینسان‌لیق فاجعه‌سینه 28 ایلدیر چاره تاپیلمیر.
